O‘zbekistonda yillik inflyatsiya 11,1 foizni tashkil etdi

Davlat statistika qo‘mitasi 2020-yilning dekabr oyida O‘zbekiston iste’mol sektoridagi inflyatsiya darajasi haqida ma’lumot berdi.
Qo‘mita 2020-yil davomida iste’mol bozoridagi narxlar va tariflarning o‘sish darajasi 11,1 foiz bo‘lganini ma’lum qildi. 2019-yil ushbu ko‘rsatkich 15,2 foiz bo‘lgan edi.
Qayd etilishicha, yilning so‘nggi oyida o‘rtacha iste’mol narxlari va tariflari darajasining oy davomidagi o‘sish sur’ati 1,6 foizni tashkil etgan.
Mamlakatda 2020-yilning iyun va iyul oylarida iste’mol narxlari indeksi 2019-yildagi mos davrga nisbatan pasaygan. INI o‘sish sur’ati faqat sentabr oyiga kelib, mart oyidagi ko‘rsatkichdan o‘tib ketgan.
Inflyatsiyaning o‘sishi asosan oziq-ovqat mahsulotlari narxida kuzatilgan, nooziq-ovqat mahsulotlari narxi hamda xizmatlar tarifida oylik inflyatsiya 1 foizni ham tashkil etmagan (nooziq-ovqat mahsulotlari narxi faqat sentyabr oyida 1 foiz inflyatsiyaga erishgandi).
Eslatib o‘tamiz, Prezident murojaatnomasida 2021-yilda inflyatsiyani 10 foiz darajasiga tushirish vazifasi belgilandi.